પોતાની જરૂરિયાતો પૂરી કરવાની અને સપનાંઓ પાછળ દોડવાની હોડમાં આપણા માટે જીવનું જોખમ ખેડી રહેલા લોકોને આપણે ક્યારેય યાદ પણ નથી કરી શકતા. જોકે મુલુંડમાં રહેતા દીપક છેડાએ એ દિશામાં વિચાર્યું અને સક્રિયપણે એમાં કંઈક કરી પણ દેખાડ્યું. ૨૦૦૬ની સાલથી દેશભરની સરહદો પર સ્વખર્ચે જઈને દેશની અને આપણી રક્ષા કરી રહેલા જવાનોને મનોરંજન આપવાનું બીડું તેમણે ઉઠાવ્યું છે. મૂળ એસ્ટેટ કન્સલ્ટન્સી ચલાવતા દીપકભાઈને ગાવાનો શોખ છે. ગીતોના ટ્રૅક પર તેઓ મોહમ્મદ રફી, કિશોરકુમાર અને મુકેશનાં ગીતો ગાય છે. તેમનો કાર્યક્રમ વન મૅન શો જેવો હોય છે. બે સ્પીકર સાથે કનેક્ટ થઈ શકે એવું આઇપૅડ તેમની સાથે હોય, જેમાં ૨૦૦૦થી વધુ ગીતોનો ટ્રૅક છે.